title: 2008/542/ΕΚ: Απόφαση της Επιτροπής, της 13ης Ιουνίου 2008 , σχετικά με τη σύσταση ομάδας εμπειρογνωμόνων για τα πιστωτικά ιστορικά

text:
               3.7.2008

               EL

               Επίσημη Εφημερίδα της Ευρωπαϊκής Ένωσης

               L 173/22

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 13ης Ιουνίου 2008
   σχετικά με τη σύσταση ομάδας εμπειρογνωμόνων για τα πιστωτικά ιστορικά
   (2008/542/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας,
   Εκτιμώντας τα ακόλουθα:

               (1)

               Η ανακοίνωση της Επιτροπής με θέμα «Ενιαία αγορά για την Ευρώπη του 21ου αιώνα» (1), η οποία εκδόθηκε τον Νοέμβριο του 2007, συνοδευόταν από έγγραφο εργασίας των υπηρεσιών της Επιτροπής σχετικά με τις λιανικές χρηματοπιστωτικές υπηρεσίες (2), στο οποίο τονιζόταν η σημασία της πρόσβασης στα πιστωτικά στοιχεία και της διαθεσιμότητάς τους για την προώθηση ανταγωνιστικών αγορών λιανικών χρηματοπιστωτικών υπηρεσιών. Εξήγγειλε επίσης τη σύσταση ομάδας εμπειρογνωμόνων για τα πιστωτικά ιστορικά.

               (2)

               Η λευκή βίβλος για την ολοκλήρωση των αγορών ενυπόθηκης πίστης στην ΕΕ (3) κατέληξε στο συμπέρασμα ότι οι ενυπόθηκοι δανειστές και διαμεσολαβητές πρέπει να υποχρεούνται να αξιολογούν κατάλληλα, με όλα τα ενδεδειγμένα μέσα, την πιστοληπτική ικανότητα των δανειζομένων προτού τους χορηγήσουν ενυπόθηκο δάνειο. Συμπέρανε επίσης ότι οι ενυπόθηκοι δανειστές δεν πρέπει να υπόκεινται σε διακρίσεις όταν συμβουλεύονται μητρώα δανεισμού σε άλλα κράτη μέλη και ότι τα δεδομένα περί δανεισμού πρέπει να κυκλοφορούν ομαλά, σε πλήρη συμμόρφωση με τους κοινοτικούς κανόνες περί προστασίας των δεδομένων.

               (3)

               Η Επιτροπή επιθυμεί να εντοπίσει όλα τα νομικά, κανονιστικά, διοικητικά και λοιπά εμπόδια που αφορούν την πρόσβαση στα πιστωτικά στοιχεία και την ανταλλαγή τους και να λάβει συμβουλές ως προς τον τρόπο αντιμετώπισης των εν λόγω εμποδίων, εξασφαλίζοντας παράλληλα υψηλό επίπεδο προστασίας των καταναλωτών.

               (4)

               Η ομάδα εμπειρογνωμόνων πρέπει να αποτελείται από άτομα που έχουν ειδικότητα στον τομέα των πιστωτικών στοιχείων.

               (5)

               Είναι σημαντικό να εξασφαλισθεί ότι τα μέλη της ομάδας θα παρέχουν αντικειμενικές και έγκυρες συμβουλές.

               (6)

               Η επεξεργασία δεδομένων προσωπικού χαρακτήρα που αφορούν τα μέλη της ομάδας πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4),

         ΑΠΟΦΑΣΙΖΕΙ:
   Άρθρο 1
   Η Επιτροπή συνιστά ομάδα εμπειρογνωμόνων για τα πιστωτικά ιστορικά (εφεξής καλούμενη «η ομάδα»).
   Άρθρο 2
   Καθήκοντα
   Τα καθήκοντα της ομάδας είναι:

               —

               να εντοπίσει όλα τα νομικά, κανονιστικά, διοικητικά και λοιπά εμπόδια που αφορούν την πρόσβαση στα πιστωτικά στοιχεία και την ανταλλαγή τους. Ειδικότερα, η ομάδα πρέπει να αναλύσει τις πιθανές επιπτώσεις της συνύπαρξης διαφορετικών προσεγγίσεων στην οργάνωση και λειτουργία των μητρώων δανειοληπτών στην Κοινότητα και να προσδιορίσει τις σχετικές συνέπειες από οικονομική άποψη. Θα αναλύσει επίσης την υπάρχουσα κατάσταση από την άποψη της προστασίας των καταναλωτών (συμπεριλαμβανομένης της προστασίας των δεδομένων),

               —

               να υποβάλει προτάσεις ως προς τον τρόπο αντιμετώπισης των εμποδίων που εντοπίστηκαν. Προς τούτο, η ομάδα πρέπει να αποβλέπει στην εξεύρεση λύσεων, οι οποίες να μεγιστοποιούν την κυκλοφορία πιστωτικών δεδομένων, εξασφαλίζοντας παράλληλα υψηλό επίπεδο προστασίας των καταναλωτών.

         Άρθρο 3
   Σύνθεση — Διορισμός
   1.   Η ομάδα απαρτίζεται το πολύ από είκοσι μέλη.
   2.   Τα μέλη της ομάδας διορίζονται από την Επιτροπή μεταξύ εμπειρογνωμόνων του τομέα τον οποίο καλύπτουν τα καθήκοντα της ομάδας, ύστερα από πρόσκληση εκδήλωσης ενδιαφέροντος και βάσει προτάσεων που υποβάλλονται από:

               —

               ευρωπαϊκές ή εθνικές ενώσεις που εκπροσωπούν τα συμφέροντα των καταναλωτών ή τον κλάδο των χρηματοπιστωτικών υπηρεσιών,

               —

               ιδιωτικούς ή δημόσιους φορείς συγκέντρωσης πιστωτικών δεδομένων ή φορείς επεξεργασίας πιστωτικών δεδομένων από τα κράτη μέλη,

               —

               εκπροσώπους των αρχών προστασίας δεδομένων των κρατών μελών,

               —

               άτομα με ακαδημαϊκό υπόβαθρο ή αναγνωρισμένη εμπειρία στον τομέα των πιστωτικών δεδομένων, συμπεριλαμβανομένης της προστασίας των δεδομένων.

         3.   Οι αναφερόμενοι στην παράγραφο 2 εκδηλώνουν εγγράφως το ενδιαφέρον τους για συμμετοχή στην ομάδα.
   4.   Η Επιτροπή αξιολογεί την επιλεξιμότητα κάθε εμπειρογνώμονα με βάση τα ακόλουθα κριτήρια:

               —

               κατάλληλες αποδεδειγμένες γνώσεις ή ικανότητες στον τομέα που καλύπτουν τα καθήκοντα της ομάδας,

               —

               πρόσφατη πρακτική εμπειρία,

               —

               επαρκή γνώση μιας γλώσσας η οποία συνηθίζεται στον χρηματοπιστωτικό τομέα, σε επίπεδο που να επιτρέπει στον εμπειρογνώμονα να συμμετέχει σε συζητήσεις και να συντάσσει εκθέσεις στη γλώσσα αυτή.

         Οι δηλώσεις ενδιαφέροντος που θα ληφθούν πρέπει να περιλαμβάνουν τεκμηρίωση, η οποία να αποδεικνύει ότι ο προτεινόμενος εμπειρογνώμονας πληροί τις ανωτέρω προϋποθέσεις.
   5.   Η Επιτροπή επιλέγει εμπειρογνώμονες έχοντας κατά νου την ανάγκη εκπροσώπησης των συμφερόντων όλων των ενδιαφερόμενων φορέων. Όπως αναφέρεται στη λευκή βίβλο της Επιτροπής «Πολιτική για τις χρηματοπιστωτικές υπηρεσίες 2005-2010», η Επιτροπή αποδίδει μεγάλη σημασία στην αναλογική εκπροσώπηση των χρηστών. Επιπλέον, η Επιτροπή εξασφαλίζει, βάσει των προτάσεων που έχει λάβει, ευρεία γεωγραφική εκπροσώπηση και ισορροπία μεταξύ ανδρών και γυναικών.
   6.   Οι προτεινόμενοι εμπειρογνώμονες που έχουν κριθεί κατάλληλοι, αλλά δεν έχουν διοριστεί, μπορούν να εγγραφούν σε εφεδρικό πίνακα, τον οποίο μπορεί να χρησιμοποιεί η Επιτροπή για το διορισμό αντικαταστατών.
   7.   Ισχύουν οι ακόλουθες διατάξεις:

               —

               Μέλη προταθέντα από ευρωπαϊκές ή εθνικές ενώσεις που εκπροσωπούν τα συμφέροντα των καταναλωτών ή τον κλάδο των χρηματοπιστωτικών υπηρεσιών ή προταθέντα από φορείς συγκέντρωσης πιστωτικών δεδομένων ή φορείς επεξεργασίας πιστωτικών δεδομένων διορίζονται ως εκπρόσωποι των ενδιαφερόμενων μερών.

               —

               Μέλη προερχόμενα από τις αρχές προστασίας δεδομένων διορίζονται ως εκπρόσωποι των αντίστοιχων αρχών.

               —

               Μέλη με ακαδημαϊκό υπόβαθρο ή αναγνωρισμένη εμπειρία διορίζονται σε προσωπική βάση.

               —

               Η θητεία των μελών της ομάδας αρχίζει με την πρώτη συνεδρίαση της ομάδας και λήγει με την ολοκλήρωση έκθεσης, το αργότερο την 1η Μαΐου 2009. Τα μέλη διατηρούν την ιδιότητά τους μέχρις ότου αντικατασταθούν ή έως τη λήξη της θητείας τους.

               —

               Τα μέλη που δεν είναι πλέον σε θέση να συμβάλουν αποτελεσματικά στις εργασίες της ομάδας, που υποβάλλουν παραίτηση ή που δεν τηρούν τους όρους του παρόντος άρθρου ή του άρθρου 287 της συνθήκης για την ίδρυση της Ευρωπαϊκής Κοινότητας, είναι δυνατόν να αντικατασταθούν για το υπόλοιπο χρονικό διάστημα της θητείας τους.

               —

               Τα ονόματα των μελών δημοσιεύονται στο μητρώο των ομάδων εμπειρογνωμόνων της Ευρωπαϊκής Επιτροπής (5) και στον δικτυακό τόπο της ΓΔ Εσωτερικής Αγοράς και Υπηρεσιών. Τα ονόματα των μελών συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα.

               —

               Τα μέλη που διορίζονται σε προσωπική βάση υπογράφουν κάθε χρόνο βεβαίωση ότι θα ενεργούν προς το δημόσιο συμφέρον και δήλωση σχετικά με την απουσία ή ύπαρξη συμφέροντος που μπορεί να επηρεάσει την αμεροληψία τους.

         Άρθρο 4
   Λειτουργία
   1.   Η προεδρία της ομάδας ανατίθεται σε εκπρόσωπο της Επιτροπής.
   2.   Σε συμφωνία με την Επιτροπή, είναι δυνατή η συγκρότηση υποομάδων για την εξέταση συγκεκριμένων θεμάτων με βάση κριτήρια καθοριζόμενα από την ομάδα· οι υποομάδες αυτές διαλύονται μόλις εκπληρώσουν την αποστολή τους.
   3.   Ο εκπρόσωπος της Επιτροπής μπορεί να καλέσει εμπειρογνώμονες και παρατηρητές με ειδικές γνώσεις να συμμετάσχουν στο έργο της ομάδας και των ομάδων εργασίας.
   4.   Οι πληροφορίες που αποκτώνται στο πλαίσιο της συμμετοχής στις εργασίες της ομάδας ή της υποομάδας δεν μπορούν να δημοσιοποιηθούν, εάν η Επιτροπή κρίνει ότι πρόκειται για εμπιστευτικά θέματα.
   5.   Η ομάδα και οι υποομάδες της συνεδριάζουν κανονικά στις εγκαταστάσεις της Επιτροπής, με τη μορφή και ανάλογα με το χρονοδιάγραμμα που καθορίζονται από την Επιτροπή. Η Επιτροπή των Ευρωπαϊκών Κοινοτήτων εξασφαλίζει τη γραμματεία της ομάδας. Στις συνεδριάσεις της ομάδας ή των υποομάδων της μπορούν να συμμετέχουν υπάλληλοι της Επιτροπής για τους οποίους ο τομέας παρουσιάζει ενδιαφέρον.
   6.   Η ομάδα καταρτίζει τον εσωτερικό της κανονισμό με βάση τους πρότυπους διαδικαστικούς κανόνες τους οποίους έχει θεσπίσει η Επιτροπή (6).
   7.   Η Επιτροπή μπορεί να δημοσιεύει στο Διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα ή επιμέρους συμπεράσματα ή έγγραφα εργασίας της ομάδας.
   Άρθρο 5
   Δαπάνες συνεδριάσεων
   1.   Η Επιτροπή καλύπτει τα οδοιπορικά και τα έξοδα διαμονής των μελών που συνδέονται με τις δραστηριότητες της ομάδας, σύμφωνα με τις κείμενες διατάξεις της Επιτροπής (7). Τα μέλη δεν αμείβονται για τις υπηρεσίες τους.
   2.   Τα έξοδα συνεδριάσεων καλύπτονται εντός των ορίων των πιστώσεων που τίθενται στη διάθεση της αρμόδιας υπηρεσίας στο πλαίσιο της ετήσιας διαδικασίας κατανομής πόρων.

      Βρυξέλλες, 13 Ιουνίου 2008.

            Για την Επιτροπή

         Charlie McCREEVY

            Μέλος της Επιτροπής

      (1)  COM(2007) 724 τελικό.

      (2)  SEC(2007) 1520.

      (3)  COM(2007) 807 τελικό.

      (4)  ΕΕ L 8 της 12.1.2001, σ. 1.

      (5)  http://ec.europa.eu/secretariat_general/regexp/

      (6)  Παράρτημα III του εγγράφου SEC(2005) 1004.

      (7)  Απόφαση Ε(2007) 5858 της Επιτροπής της 5ης Δεκεμβρίου 2007.